《题二难纪奇卷赠潘云山公袒之昆阳》
明代·李学一

郊原久烽火，四野何萧索。畴堪倭更来，虔刘恣凶虐。

碣石已屠城，平山复残爚。闯迫惠城东，公私俱惊愕。

督府镇鹅阳，征兵连负郭。进战未有期，内变复中作。

叛卒讧糜沸，反戈事剽掠。主将已见戕，复赴潘侯幕。

执侯质倭夷，共缔攻城约。我侯了不惊，胸襟何磊落。

兵刃谁能加，忠信驯鲸鳄。一朝反间行，叛徒俱受斫。

万姓已阽危，幸免填沟壑。生全谁之功，日远愈炤焯。

倭夷嗣殄灭，无恙侯如昨。忠义神所歆，固令脱锋锷。

朝宁重贤能，领兹专城托。昆阳宠命新，蛮方待经略。

膏车赴滇南，行李惟空橐。嗟余本疏庸，辱侯情匪薄。

念侯日将远，寸衷孰云乐。愿言崇令德，勋业标麟阁。

作者简介：李学一，字万卿，号文轩。归善（今广东惠阳）人。明世宗嘉靖三十七年（一五五八）举人，明穆宗隆庆二年（一五六八）进士，选庶吉士。散馆，授刑科给事中。历任湖广参议、贵州提学副使。清温汝能《粤东诗海》卷三四、吴道镕《广东文徵作者考》卷四有传。李学一诗，以张友仁一九四八年手抄本《文轩公集》为底本。